Ελληνική Ραδιοφωνία

Η Ελληνική Ραδιοφωνία είναι διεύθυνση της ΕΡΤ που διαχειρίζεται τους ραδιοφωνικούς σταθμούς της, εθνικής και περιφερειακής εμβέλειας. Συστάθηκε το 1987 και η έδρα της είναι στο Ραδιομέγαρο.

Ιστορία
Μετά την κατάρρευση της Χούντας των Συνταγματαρχών, η συντηρητική κυβέρνηση του Κωνσταντίνου Καραμανλή έφερε τον κύριο δημόσιο ραδιοτηλεοπτικό φορέα, το ΕΙΡΤ σε πλήρη πολιτικό και κυβερνητικό έλεγχο. Μετονομάστηκε σε ΕΡΤ. Όσο για τον δεύτερο, την ΥΕΝΕΔ, παρέμεινε υπό την αιγίδα των Ενόπλων Δυνάμεων και αργότερα, το 1982, αποστρατιωτικοποιήθηκε από την κυβέρνηση του Ανδρέα Παπανδρέου και μετονομάστηκε σε ΕΡΤ2.

Το 1987, η επόμενη κυβέρνηση του Ανδρέα Παπανδρέου ενοποιεί τους δύο ραδιοτηλεοπτικούς φορείς σε έναν, ιδρύοντας την Ανώνυμη Εταιρεία ΕΡΤ, με δύο τηλεοπτικά κανάλια: την Ελληνική Τηλεόραση 1 (ΕΤ1) και την Ελληνική Τηλεόραση 2 (ΕΤ2), την Ελληνική Ραδιοφωνία (ΕΡΑ), το Ινστιτούτο Οπτικοακουστικών Μέσων και την Εταιρεία Παραγωγής και Εμπορίας Εκπομπών και Προγραμμάτων Ραδιοτηλεόρασης.

Με την ενοποίηση, τα τέσσερα εγχώρια ραδιοφωνικά προγράμματα Πρώτο, Δεύτερο, Τρίτο, ο σταθμός της ΥΕΝΕΔ, και η Φωνή της Ελλάδας, υπάχθηκαν σε ξεχωριστή Γενική Διεύθυνση της Ελληνικής Ραδιοφωνίας (ΕΡΑ) και μετονομάστηκαν σε ΕΡΑ1 (νυν ΕΡΤnews Radio), ΕΡΑ2, ΕΡΑ3, ΕΡΑ4 (νυν ΕΡΑ Σπορ) και ΕΡΑ5 αντίστοιχα.

Ο ίδιος νόμος (1730/1987) προέβλεπε τη δημιουργία μη κρατικών (δημοτικών και ιδιωτικών) ραδιοφωνικών σταθμών. Νωρίτερα είχε ξεκινήσει ο Αθήνα 9.84 στις 31 Μαΐου 1987 χωρίς όμως την κατάλληλη άδεια, αλλά υποστηριζόταν από τον τότε δήμαρχο Αθηναίων, Μιλτιάδη Έβερτ. Στη συνέχεια, άνοιξαν πολλοί σταθμοί και το κρατικό ραδιόφωνο μειώθηκε σταδιακά σε κοινό και σημασία, με τις μεγάλες επιχειρήσεις των μέσων ενημέρωσης να κερδίζουν έδαφος. Από το 2002 έως σήμερα, η ΕΡΑ διατηρεί 19 περιφερειακούς σταθμούς σε όλη τη χώρα (τότε ΕΡΑ Δίκτυο, νυν ΕΡΤ Περιφέρεια).

Στις 11 Ιουνίου 2013 η ΕΡΑ συνέχισε την λειτουργία της με 15 τοπικούς σταθμούς. Στις αρχές του 2018 ξεκίνησε η δοκιμαστική ψηφιακή εκπομπή των ραδιοφωνικών σταθμών της ΕΡΑ, στην Αττική, στη συχνότητα 12C (227.36 MHz).

Πρόγραμμα περιφερειακών ραδιοφωνικών σταθμών ΕΡΤ
Όλοι οι περιφερειακοί σταθμοί της ΕΡΤ παράγουν καθημερινά πλην Σαββάτου και Κυριακής από 07:00 ως 10:00 τοπικό ενημερωτικό πρόγραμμα, το οποίο καλύπτει τον νομό όπου βρίσκεται ο σταθμός. Από τις 10:00 ως τις 11:00 (ή 12:00) το ραδιοφωνικό πρόγραμμα περιφερειοποιείται και αφορά την επικαιρότητα από την επαρχία. Πρόκειται για ενημερωτικό πρόγραμμα συνεχούς ροής, χωρίς τίτλους εκπομπών και με κοινά ηχοσήματα για όλη την Ελλάδα. Από τις 12:00 (ή 13:00) ως τις 14:00 εκπέμπεται ψυχαγωγικό πρόγραμμα. Από τις 14:00 ως τις 15:30 οι Περιφερειακοί Ρ/Σ συνδέονται με το ΕΡΤnews Radio για την Μεσημεριανή Ραδιοεφημερίδα και τα νέα από το Χρηματιστήριο.

Από τις 15:30 ως τις 18:00, το καλοκαίρι, το ραδιοφωνικό πρόγραμμα γίνεται μουσικό ψυχαγωγικό. Το χειμώνα οι Περιφερειακοί Ρ/Σ συνδέονται με την ΕΡΑ Σπορ για την αναμετάδοση ποδοσφαιρικών αγώνων και άλλων μεγάλων αθλητικών γεγονότων.

Από τις 18:00 ως τις 20:00 κάποιοι περιφερειακοί ραδιοφωνικοί σταθμοί συνδέονται με το ΕΡΤnews Radio και το Δεύτερο Πρόγραμμα και κάποιοι άλλοι παράγουν δικό τους ραδιοφωνικό πρόγραμμα.

Από την Παρασκευή το βράδυ έως τη Δευτέρα το πρωί (07.00) οι Περιφερειακοί Ρ/Σ της ΕΡΤ συνδέονται με το Δεύτερο Πρόγραμμα. Ωστόσο αρκετοί περιφερειακοί Ρ/Σ παράγουν το Σαββατοκύριακο τοπικά ραδιοφωνικά προγράμματα σε συνεργασία με ερασιτέχνες από την περιοχή τους, συνήθως λαογραφικού και μουσικού περιεχομένου.

Τα τελευταία χρόνια, συνδέονται, οι 19 τοπικοί σταθμοί, όταν δεν έχουν πρόγραμμα, κυρίως με τον Kosmos 93.6, επειδή δεν διαθέτει εθνικά συχνότητες στα FM, σε πολλές περιοχές της Ελλάδας, παρά μόνο στην Πελοπόννησο (Αργολίδα και Αρκαδία), στην Δράμα και στο Λασίθι της Κρήτης και πρέπει σταδιακά να εκπέμψει αυτούσια σε εθνικό επίπεδο, καθώς και με τον νεοσύστατο Zeppelin 106.7.

Λογότυπα
 150px 150px 150px 2011-2013 2015-2020 2015-2020

Παραπομπές

Εξωτερικοί σύνδεσμοι

Συχνότητες όλων των ραδιοφωνικών σταθμών
Ακούστε όλους τους περιφερειακούς σταθμούς της ΕΡΑ
Νέα από τους περιφερειακούς σταθμούς

Κατηγορία:Ελληνική Ραδιοφωνία